125/2021

Útdráttur

Staðfestur var úrskurður héraðsdóms þar sem X var gert að sæta gæsluvarðhaldi á grundvelli d-liðar 1. mgr. 95. gr. laga nr. 88/2008 um meðferð sakamála.

Úrskurður Landsréttar

Landsréttardómararnir J-kk-nf S-kk-nf, O-kvk-nf M-kvk-nf A-kvk-nf og R-kvk-nf B-kvk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 25. febrúar 2021, sem barst réttinum ásamt kærumálsgögnum sama dag. Kærður er úrskurður Héraðsdóms Reykjavíkur 22. febrúar 2021 í málinu nr. R- [...]/2021 þar sem varnaraðila var gert að sæta gæsluvarðhaldi allt til mánudagsins 22. mars 2021 klukkan 12. Kæruheimild er í l-lið 1. mgr. 192. gr. laga nr. 88/2008 um meðferð sakamála.

2

Sóknaraðili krefst þess að hinn kærði úrskurður verði staðfestur en að auki að krafa sóknaraðila um gæsluvarðhald á grundvelli 2. mgr. 95. gr. laga nr. 88/2008 verði tekin til greina.

3

Varnaraðili krefst þess að hinn kærði úrskurður verði felldur úr gildi.

Niðurstaða

4

Samkvæmt gögnum málsins er varnaraðili undir rökstuddum grun um að hafa veist að eiginkonu sinni með grófu ofbeldi frá 17. – 18. janúar 2021 og jafnframt að hafa frelsissvipt hana allt til 21. þess mánaðar. Samkvæmt réttarlæknisfræðilegri matsgerð sem liggur fyrir í málinu hlaut hún af árásinni umfangsmikla áverka sem þó voru ekki lífshættulegir. Er varnaraðili samkvæmt framangreindu undir rökstuddum grun um að hafa framið brot sem varðað getur allt að 16 ára fangelsi, sbr. 218. gr. b. almennra hegningarlaga nr. 19/1940.

5

Með úrskurði héraðsdóms 26. janúar síðastliðinn mun varnaraðila hafa verið gert að sæta geðrannsókn vegna málsins. Þá er á meðal rannsóknargagna greinargerð lögreglu 15. febrúar 2021 vegna áhættumats á varnaraðila. Þar segir að um sé að ræða mat á ofbeldi í nánu sambandi og hafi verið notast „B- Safer“, sem sé sérhæft matstæki til að meta áhættu á slíku ofbeldi. Í greinargerðinni kemur fram að hjá lögreglu séu skráð fjögur tilvik ætlaðs líkamlegs ofbeldis varnaraðila gagnvart brotaþola á tímabilinu frá 13. júní 2020 til 21. janúar 2021 og að ofbeldið hafi verið metið alvarlegt. Greina megi stigmögnun í ætlaðri ofbeldishegðun varnaraðila gagnvart brotaþola. Einnig kemur fram að varnaraðili eigi langa sögu hjá lögreglu, meðal annars vegna ofbeldisbrota.

Þá eigi hann sögu um líkamlegt ofbeldi og ítrekaðar hótanir um ofbeldi gagnvart alls fimm konum sem hann hafi verið í nánu sambandi með og hafi hann meðal annars hlotið dóm fyrir gróf ofbeldis- og kynferðisbrot gagnvart barnsmóður sinni. Þá séu nokkrar vísbendingar um að langvarandi fíkniefnaneysla varnaraðila hafi valdið ranghugmyndum og jafnvel geðrofseinkennum en í fyrirliggjandi máli kveði brotaþoli hann hafa tjáð sér að „djöfullinn vildi að hann dræpi hana“. Niðurstaða matsins er sú að hætta á áframhaldandi ofbeldishegðun varnaraðila gagnvart brotaþola sé mjög mikil og að hætta sé á að hann beiti hana lífshættulegu ofbeldi. Jafnframt er talið líklegt að hann muni sýna þessa ofbeldishegðun af sér innan tiltölulega skamms tíma gangi hann laus.

6

Með hliðsjón af framangreindu áhættumati lögreglu, því að beðið er niðurstöðu rannsóknar á geðheilsu varnaraðila og loks með skírskotun til viðkvæmrar stöðu brotaþola, sem deilir heimili með varnaraðila, þykja skilyrði d-liðar 1. mgr. 95. gr. laga nr. 88/2008 vera fyrir hendi til að fallast megi á að varnaraðili sæti gæsluvarðhaldi. Að fenginni þeirri niðurstöðu eru ekki efni til að taka afstöðu til þess hvort skilyrði 2. mgr. 95. gr. laganna séu einnig uppfyllt. Verður hinn kærði úrskurður því staðfestur.

Úrskurðarorð :

Hinn kærði úrskurður er staðfestur.